Joseph Elsner

Joseph Anton Franz Elsner (også Joseph Xaver Elsner, polsk Józef Ksawery Elsner; født 1. juni 1769 i Grottkau i fyrstedømmet Neisse i Schlesien, død  18. april 1854 i Elsnerowo ved Warszawa) var en tysk-polsk komponist, dirigent og musikkpedagog som i dag er mest kjent som den unge Frédéric Chopins lærer.


== Liv og virke ==


=== Bakgrunn ===
Elsner kom fra en tysk schlesisk familie, i et sterkt tyskpreget område der polsk kultur stod svakt. Han fikk en tysk, og egentlig noe anti-polsk, oppdragelse. Polsk lærte han seg ikke før han var 20 år gammel.
Hans far Franz Xaver Elsner var snekker og drev også med reparasjon av musikkinstrumenter; dessuten sang han og spilte harpe. Moren, Anna Barbara, født Matzke, stammet fra Glatz og var datter av en høyt skattet lutt- og fiolinbygger, Joseph Matzke, som hadde vidtrekkende kontakter i musikkens og kunstens verden.


=== Musikk ===
Elsners musikalske utdannelse begynte i Grottkau, der han sang i et kirkekor. Allerede som barn gjorde han sine første forsøk på komposisjon. Som tolvåring fortsatte utdannelsen i Breslau, først ved dominikanernes klosterskole og så ved jesuittenes St.-Matthias-gymnasium. Der fikk han blant annet undervisning i fiolin, sang og generalbass. Han sang også i byens operakor og spilte i teaterorkesteret. Parallelt utviklet han sine kompositoriske ferdigheter. Oppførelsen av den (nå tapte) motetten Ave Maria ble godt mottatt.Han fikk i 1788 stipend til studier ved Universität Breslau (Leopoldinum). Først studerte han teologi, deretter medisin. Så begav han seg til Wien for å fortsette med medisinen, men oppgav raskt dette prosjektet.
Etter å ha fullført sine studier og ha arbeidet som fiolinist i Brünn ble han i 1792 annenkapellmester ved den tyske Opera i Lemberg, som hørte under Østerrike-Ungarn. I Lemberg giftet han seg med Klara Abt i 1796, men hun døde året etter. I 1799 dro han til Nye-Østpreussen sammen med den polske skuespilleren Wojciech Bogusławski. I Nye-Østpreussen ble Elsner sjefdirigent ved først Det tyske teater, siden det polske nasjonalteater i Warszawa.Elsner foretok reiser til Paris, Dresden, Warszawa og Posen (Poznań), hvor han møtte E.T.A. Hoffmann. De grunnla i 1805 arrangementet Musikressource, som skulle samle tyskere og polakker om musikalske aktiviteter.
I 1802 giftet Elsner seg med Karolina Drozdowska.
På grunn av klager over at Elsner favorisert tyskere, trakk han seg tilbake fra teaterarbeidet.
I Warszawa ble Elsner gradvis mer polsksvennlig og begynte å bruke den polske form av sitt navn: Józef Antoni Franciszek. Han fortsatte imidlertid å omtale seg selv som schlesier.Elsner var en produktiv komponist. Han var en av de første komponistene i Polen som tok i bruk folkemusikalske elementer og den aller første som brukte polsk språk i operaer. Elsners orkester- og kammermusikk ble oppført til begeistret omtale i Wien og andre europeiske musikksentra.Sin musikkhistoriske betydning har Elsner som lærer for  Frédéric Chopin. Han var også lærer og forbilde for den polske komponisten Stanisław Moniuszko som skrev den polske nasjonaloperaen Halka. Moniuszko betegnet Elsner som «grunnlegger av den nasjonale musikk».


== Verk ==

32 operaer
8 symfonier
poloneser med orkester
1 septett
1 strykekvintett
11 strykekvartetter
2 klaverkvartetter
klaversonater
1 pasjonsoratorium
messer
rekviem


== Litteratur ==
(de) Array von Dommer: «Elsner, Joseph». I Allgemeine Deutsche Biographie (ADB). Bind 6, Duncker & Humblot, Leipzig 1877, s. 70 f.
(de) Christian Weickert: «Elsner, Joseph.» I Neue Deutsche Biographie (NDB). Bind 4, Duncker & Humblot, Berlin 1959, ISBN 3-428-00185-0, s. 466 f. (digitalisering).
Martina Homma: Nationale Musik und nationale Musikwissenschaft. Der Fall Joseph Elsner. I Deutsch-polnische Ansichten zur Literatur und Kultur. Wiesbaden 1995, s. 104–116.
J. Herrmann: Józef Elsner und die polnische Musik. München 1969.
Paul Preis: Musik- und Theaterleben von Stadt und Kreis Glatz. 1. del, s. 18–19.


== Referanser ==


== Eksterne lenker ==
(en) Józef Elsner – kategori av bilder, video eller lyd på Commons 
http://www.markuskrzoska.de/elsner.htm Biogramm Elsners
http://www.klassika.info/Komponisten/Elsner_JX/wv_gattung.html
(en) Fritt tilgjengelige noter av Joseph Elsner i International Music Score Library Project